เตือนระวัง 18 ม.ค. ฝุ่นวิกฤติ สภาพอากาศปิด
ทั้งที่เพิ่งแก้สถานการณ์ได้ เตรียมขายดีเซลบี 20 ทุกปั๊ม ต้มสาวซื้อหน้ากากทางไอจี,บิ๊กตู่ ฉุนถูกด่าไม่แก้วิกฤติฝุ่นละออง ขณะที่รัฐระดมแก้ปัญหาฝุ่น กรมอนามัยย้ำหน้ากากอนามัย N 95 ถ้าใช้ถูกวิธีจะใส่แล้วอึดอัด แนะให้ใช้แบบธรรมดาและใส่ทิชชู 2-3 ชั้น จะมีประสิทธิภาพพอกัน ตร.จราจรเข้มจับควันดำวันเดียว 651 คัน พร้อมลุยจับรถยนต์จอดข้างถนนสายหลักตลอด 24 ชม. นักวิชาการชี้ให้แก้ปัญหาที่ต้นเหตุ ลดจำนวนรถยนต์ แนะรัฐ-เอกชน ให้ข้าราชการ-พนักงาน ทำงานที่บ้าน 18 ม.ค. ให้เฝ้าระวังอีก เหตุความกดอากาศสูงเข้ามา ด้านกรมธุรกิจพลังงานเร่งมาตรการลดฝุ่นละอองขนาดเล็ก แก้มลพิษทางอากาศระยะสั้นเตรียมเร่งออกสเปกขายบี 20 ในปั๊มน้ำมันทั่วไป,ปัญหาฝุ่นละอองและควันพิษที่กำลังปกคลุมกรุงเทพมหานคร จนเหมือนเป็นเมืองในหมอกดูอึมครึม ทำให้คุณภาพอากาศอยู่ในขั้นน่าสะพรึงกลัวเพราะกระทบต่อสุขภาพของประชาชน โดยส่วนหนึ่งเกิดจากรถ ควันดำ นั้น,ประชุมแก้ไขปัญหาฝุ่น,ที่กระทรวงทรัพยากรธรรมชาติและสิ่งแวดล้อม เมื่อวันที่ 16 ม.ค. นายวิจารย์ สิมาฉายา ปลัดกระทรวงฯ เป็นประธานการประชุมเร่งรัดและทบทวนมาตรการป้องกันและแก้ไขปัญหาฝุ่นละอองขนาดไม่เกิน 2.5 ไมครอน หรือ PM2.5 ในพื้นที่กรุงเทพฯ และปริมณฑล โดยมีหน่วยงานต่างๆ ได้แก่ กรมควบคุมมลพิษ กองบังคับการตำรวจจราจร กรมอนามัย กรมควบคุมโรค กระทรวงมหาดไทย กรมฝนหลวงและการบินเกษตร กรมอุตุนิยมวิทยา กระทรวงคมนาคม กรมการขนส่งทางบก องค์การขนส่งมวลชนกรุงเทพ และกรมป้องกันและบรรเทาสาธารณภัย ร่วมประชุม,นายวิจารย์กล่าวภายหลังการประชุมว่าฝุ่น PM2.5 มาจากการจราจรเป็นหลัก โดยเป็นรถยนต์ดีเซลที่ปล่อยควันดำเพราะการเผาไหม้ไม่สมบูรณ์ ช่วงนี้อากาศไม่เอื้ออำนวยทำให้เกิดการสะสมของฝุ่นจนเกินมาตรฐานอยู่ในระดับที่มีผลกระทบต่อสุขภาพ,ห้าม กทม.–ปริมณฑลเผาไฟที่โล่ง,ขณะที่นายประลอง ดำรงค์ไทย อธิบดีกรมควบคุมมลพิษ กล่าวว่า กรมได้ติดตามตรวจสอบและเฝ้าระวังสถานการณ์ฝุ่นละออง รวมทั้งเผยแพร่ข้อมูลข่าวสารอย่างต่อเนื่องผ่านเว็บไซต์ ,www.air4thai.pcd.go.th, และแอปพลิเคชัน air4thai ประชาชนควรติดตามข้อมูลที่น่าเชื่อถือจากภาครัฐ นอกจากนี้ ยังประสานไปยัง กทม.เพิ่มความถี่ในการ กวาดล้างทำความสะอาดถนน ฉีดพ่นน้ำในอากาศกำชับในพื้นที่กรุงเทพฯ และ 5 จังหวัดปริมณฑลห้ามมีการเผาในที่โล่งโดยเด็ดขาด โดยเฉพาะในช่วง 2 เดือนนี้,แนะใส่หน้ากาก N 95 ที่ถูกต้อง,ด้าน พญ.พรรณพิมล วิปุลากร อธิบดีกรมอนามัย เผยว่า ขณะนี้สถานการณ์ฝุ่นอยู่ในระดับสีส้ม คือเริ่มมีผลกระทบต่อสุขภาพ หลายคนจึงหาหน้ากาก N95 มาใช้ แม้จะป้องกันได้ร้อยละ 90 แต่ต้องใส่ให้แน่นมากจนอึดอัด ถ้าใส่แล้วสบายดีแสดงว่าไม่ถูกวิธี การใช้ N95 ควรเลือกใส่ในช่วงเวลาที่เหมาะสม เช่น การเดินอยู่ริมถนน จริงๆ แล้วหน้ากากอนามัยแบบธรรมดาก็นำมาใช้ได้ เพียงแต่ใส่ทิชชูไปอีก 2-3 ชั้นก็มีประสิทธิภาพใกล้เคียงกัน กรมได้แจ้งเตือนไปยังโรงเรียนที่อยู่ในพื้นที่เสี่ยงให้งดกิจกรรมกลางแจ้ง แต่ยังไม่ถึงต้องหยุดเรียน,จราจรเข้มลุยจับรถควันดำ,พล.ต.ต.นิธิธร จินตกานนท์ ผบก.จร. กล่าวว่า มาตรการแก้ปัญหาฝุ่นละออง PM 2.5 จะเพิ่มจุดตรวจจับรถควันดำอีก 8 จุด จากเดิมมี 12 จุด รวมเป็น 20 จุด โดยประสานกรมควบคุมมลพิษนำเครื่องมือมาตรวจจับ เมื่อวันที่ 15 ม.ค. ได้ตั้งด่านควันดำจับรถควันดำเกินมาตรฐานได้ 651 คัน สำหรับรถเล็กจะใช้อำนาจกรมควบคุมมลพิษติดสติกเกอร์ห้ามใช้ชั่วคราว 30 วัน รถบรรทุก 6 ล้อจะฉีดสเปรย์ข้างรถ รถที่ผิดกฎหมายจะต้องปรับเปลี่ยนและผ่านการตรวจวัดสภาพอีกครั้งจึงจะนำมาใช้ได้ตามปกติ ห้ามจอดรถยนต์ในถนนสายหลัก 24 ชั่วโมง โดยเฉพาะตามร้านอาหารข้างทางที่มักจะมีรถยนต์จอดเป็นประจำ จะกำชับและสั่งการด่วนไปยังสถานีตำรวจต่างๆ ให้ใช้กฎหมายอย่างเข้มข้น,รถ ขสมก.เปลี่ยนน้ำมันแก้ควันพิษ,นางพริ้มเพรา วงศ์สุทธิรัตน์ ผู้ช่วย ผอ.องค์การขนส่งมวลชนกรุงเทพ กล่าวว่า ปัจจุบันมีรถเมล์ ขสมก.ให้บริการ 2,800 คัน เป็นรถโดยสาร NGV700-800 คัน รถดีเซล 2,000 คัน ปกติใช้น้ำมัน B7 เมื่อเกิดปัญหาฝุ่น จึงมีมาตรการป้องกันและปรับเปลี่ยน โดยเมื่อวันที่ 15 ม.ค.เปลี่ยนเป็นน้ำมัน B20 จำนวน 800 คัน ที่เหลืออีก 1,200 คัน ขสมก.จะเร่งรัดปรับเปลี่ยนโดยเร็วที่สุด,แนะทำงานที่บ้านแก้ใช้รถ,ผู้ให้ความเห็นอีกคนคือ ดร.สุพัฒน์ หวังวงศ์วัฒนา คณะสาธารณสุขศาสตร์ มหาวิทยาลัยธรรมศาสตร์ และอดีตอธิบดีกรมควบคุมมลพิษ กล่าวว่า ต้นเหตุฝุ่นละออง PM2.5 เกิดจากรถยนต์ การจราจรที่ติดขัดและปล่อยควันดำออกมา ดังนั้น ควรแก้ปัญหาจากต้นเหตุ มีข้อเสนอจากนักวิชาการให้มีกำหนดการใช้รถเป็นวันเลขคู่เลขคี่ตามเลขทะเบียนรถ เพื่อลดจำนวนการใช้รถยนต์ แต่ถ้ามีผลบังคับใช้ทันทีก็ย่อมมีคนท้วงติง เพราะกระทบต่อการใช้ชีวิตประจำวันของประชาชน มีอีกหนึ่งวิธีที่ดำเนินการได้ทันที โดยความร่วมมือจากภาครัฐและเอกชนโดยให้ข้าราชการ พนักงาน ทำงานที่บ้าน เพราะบางงานไม่จำเป็นต้องเดินทางมาที่ทำงาน ก็สามารถส่งงานผ่านอินเตอร์เน็ตได้,เตือน 18 ม.ค. ฝุ่นควันวิกฤติอีก,ผศ.ดร.สุรัตน์ บัวเลิศ คณบดีคณะสิ่งแวดล้อม มหาวิทยาลัยเกษตรศาสตร์ กล่าวว่า มาตรการแก้ปัญหา ฝุ่นควันขณะนี้เหมาะสม เพราะแก้ที่จุดกำเนิด เนื่องจากสาเหตุฝุ่นละอองมาจากการเผาไหม้ไม่สมบูรณ์ของรถยนต์ รถควันดำและสภาพอากาศปิดทำให้อากาศค้างอยู่กับที่ ปีหน้าก็จะเจออีก แต่จะหนักหรือเบาขึ้นกับสภาพอากาศ ช่วง 1-2 วันจากนี้ฝุ่นควันจะลดลง แต่จะต้องเฝ้าระวังอีกครั้งวันที่ 18 ม.ค. เพราะจากการพยากรณ์อากาศจะมีความกดอากาศสูงเข้ามา ส่งผลให้อากาศมีความชื้น ฝุ่นจะกลับมา,แนะใช้น้ำมัน B20 ลดฝุ่น,น.ส.นันธิกา ทังสุพานิช อธิบดีกรมธุรกิจพลังงาน เปิดเผยว่า กรมได้เตรียมออกประกาศคุณสมบัติน้ำมัน ในส่วนของน้ำมันดีเซลเกรดพิเศษ (บี 20) เพื่อให้สามารถจำหน่ายในปั๊มน้ำมันทั่วไปได้ โดยจะมีการระบุรายละเอียดของรถยนต์ในแต่ละรุ่นที่ใช้ได้ เพื่อเป็นมาตรการระยะสั้น ในการเข้าไปช่วยแก้ไขปัญหาฝุ่นละอองขนาดเล็กไม่เกิน 2.5 ไมครอน (PM 2.5) ปตท.ทดสอบแล้วว่าบี 20 ช่วยลดฝุ่นละอองลงได้ 10% จากปกติและลดปริมาณก๊าซคาร์บอนมอนอกไซด์ ส่วนการแก้ปัญหาฝุ่นละอองในระยะยาว จะหารือร่วมกับผู้ประกอบการโรงกลั่น 6 แห่งและขอให้ผู้ประกอบการโรงกลั่นน้ำมันเร่งรัดทำแผนการลงทุนปรับปรุงมาตรฐานคุณภาพน้ำมันเชื้อเพลิงให้เป็นมาตรฐานยูโร 5 (กำมะถันไม่เกิน 10 PPM) ภายในสัปดาห์หน้า ส่วนการบังคับใช้มาตรฐานยูโร 5 ต้องรอคณะทำงานของกรมควบคุมมลพิษ ที่จะตั้งมาศึกษาภาพรวมของการปรับปรุงคุณภาพน้ำมันทั้งหมดคาดว่าจะเสร็จกลางปีนี้,เผยพื้นที่ฝุ่นเกินมาตรฐาน,วันเดียวกัน กรมควบคุมมลพิษ รายงานสถานการณ์คุณภาพอากาศ พื้นที่กรุงเทพฯ และปริมณฑล พบพื้นที่ที่มีค่าฝุ่น PM2.5 เกินมาตรฐาน ได้แก่ บริเวณริมถนนกาญจนาภิเษก เขตบางขุนเทียน กรุงเทพฯ, ริมถนนอินทรพิทักษ์ เขตธนบุรี กรุงเทพฯ, ริมถนนลาดพร้าว เขตวังทองหลาง กรุงเทพฯ, ริมถนนดินแดง เขตดินแดง กรุงเทพฯ, แขวงพลับพลาไชย เขตวังทองหลาง กรุงเทพฯ, ต.นครปฐม อ.เมืองนครปฐม จ.นครปฐม, ต.บางกรวย อ.บางกรวย จ.นนทบุรี, ต.คลองหนึ่ง อ.คลองหลวง ปทุมธานี, ต.ทรงคนอง อ.พระประแดง จ.สมุทรปราการ, ต.อ้อมน้อย อ.กระทุ่มแบน จ.สมุทรสาคร,ส่วนฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 55-126 มคก./ลบ.ม. เกินมาตรฐานที่บริเวณริมถนนกาญจนาภิเษก เขตบางขุนเทียน กรุงเทพฯ ขอให้ประชาชนติดตามสถานการณ์และข้อมูลข่าวสารจากทางราชการอย่างใกล้ชิด อย่าตื่นตระหนก กลุ่มคนทั่วไปสามารถใช้ชีวิตได้ตามปกติ สำหรับกลุ่มเสี่ยงได้แก่ เด็ก คนชรา หญิงตั้งครรภ์ ผู้มีโรคประจำตัว หมั่นสังเกตอาการ หากผิดปกติให้ไปพบแพทย์,กทม.ฉีดน้ำล้างถนนต่อเนื่อง,อีกด้าน พล.ต.อ.อัศวิน ขวัญเมือง ผู้ว่าฯ กทม. กล่าวถึงสถานการณ์ฝุ่นละอองขนาด PM2.5 ว่า ได้รับรายงานว่า วันที่ 16 ม.ค. พื้นที่ 28 เขตในกรุงเทพฯ ยังมีค่าเฉลี่ยฝุ่นละออง PM2.5 เกินค่ามาตรฐาน แต่ถือว่าสถานการณ์เริ่มดีขึ้น ความเข้มข้นของฝุ่นละอองขนาดเล็กลดเหลือประมาณ 50-60 ไมโครกรัมต่อลูกบาศก์เมตร จากบางพื้นที่สูงถึง 90 ไมโครกรัมต่อลูกบาศก์เมตร กทม.ยังดำเนินการฉีดน้ำล้างทำความสะอาดถนนในกรุงเทพฯอย่างต่อเนื่อง แม้ว่าจะเป็นการแก้ไขปัญหาเฉพาะหน้า แต่ช่วยบรรเทาปัญหาได้ 30%,เพิ่ม BT-67 บินโปรยน้ำอีก 4 เที่ยว,ขณะที่ พล.อ.ท.พงษ์ศักดิ์ เสมาชัย โฆษกกองทัพอากาศ กล่าวว่า ทอ.จัดเครื่องบิน BT-67 บินโปรยละอองน้ำเพื่อบรรเทาปัญหาฝุ่นละอองต่อเนื่องอีก 4 เที่ยวบิน โดยวางแผนการปฏิบัติแบ่งเป็นช่วงเช้า 2 เที่ยวบินเหนือพื้นที่เขตดินแดง (บริเวณหน้าห้างฟอร์จูน) และ 2 เที่ยวบินเหนือพื้นที่เขตจตุจักร (บริเวณแยกเกษตร) พร้อมทั้งจัดชุดแพทย์พยาบาล จากศูนย์ปฏิบัติการแพทย์ทหารอากาศ กรมแพทย์ทหารอากาศ ออกให้คำแนะนำเกี่ยวกับการดูแลตัวเองในสถานการณ์ที่มีฝุ่นละออง แจก หน้ากากอนามัย ประเภทคาร์บอน ให้แก่ประชาชนใช้ป้องกันผลกระทบจากสภาวะฝุ่นละอองจำนวน 9,000 อัน,นายกฯสั่งทำฝนหลวงต่อเนื่อง,นายพุทธิพงษ์ ปุณณกันต์ โฆษกประจำสำนักนายกรัฐมนตรี เปิดเผยว่า หลังจากกรมฝนหลวงและการบินเกษตร กระทรวงเกษตรและสหกรณ์ ออกทำฝนหลวงลดฝุ่นละอองใน กทม. และปริมณฑลเมื่อวันที่ 15 ม.ค. พล.อ.ประยุทธ์ จันทร์โอชา นายกรัฐมนตรีและหัวหน้า คสช. ได้รับรายงานว่า ตั้งแต่ เวลา 15.00 น. วันเดียวกันมีฝนตกบริเวณเขตพญาไท ประเวศ บางกะปิ ห้วยขวาง และบางส่วนของ จ. นนทบุรี ปทุมธานี ช่วยลดผลกระทบอย่างเห็นได้ชัด นายกฯจึงกำชับให้ทำฝนหลวงอย่างต่อเนื่องจนกว่าสถานการณ์กลับเป็นปกติ และสั่งการให้ใช้มาตรการอื่นควบคู่ เช่น ควบคุมรถโดยสารที่ปล่อยควันดำ ฉีดละอองน้ำ ล้างถนนให้ปัญหาคลี่คลายโดยเร็วที่สุด,หวั่นความเย็นจากจีนทำฝนไม่ตก,วันเดียวกัน นายประสพ พรหมมา ผอ.ศูนย์ปฏิบัติการฝนหลวงภาคตะวันออก ต.สำนักท้อน อ.บ้านฉาง จ.ระยอง สั่งการให้นักบินกรมฝนหลวงและการบินเกษตรขึ้นบินเพื่อช่วยเหลือแก้ไขปัญหามลพิษฝุ่นละอองในพื้นที่กรุงเทพฯและปริมณฑลรอบที่ 3 ใช้เครื่องบินคาซ่า 2 ลำขนสารทำฝนหลวง 2 ตัน บินขึ้นจากสนามบินอู่ตะเภา-อ.บางน้ำเปรี้ยว จ.ฉะเชิงเทรา อีกเส้นทางตั้งแต่บางน้ำเปรี้ยว-นครนายก ตอนนี้มีความเย็นแผ่ลงมาจากประเทศจีน ต้องประเมินว่ามีผลต่อกรุงเทพฯและภาคตะวันออกอย่างไรบ้าง ถ้าอากาศเย็นลงมาคลุมมากโอกาสการเกิดฝนจะน้อยลงไป,สมุทรสาครพ่นละอองน้ำ,ด้านนายสมคิด จันทมฤก ผวจ.สมุทรสาคร พร้อมนายวสันต์ ไชยทวีวงศ์ หัวหน้าสำนักงานป้องกันและบรรเทาสาธารณภัยจังหวัดสมุทรสาครและผู้เกี่ยวข้อง นำเครื่องพ่นละอองน้ำฉีดที่ถนนพระราม 2 ต.มหาชัย อ.เมืองสมุทรสาคร ลดปัญหาฝุ่นละอองขนาดเล็กกว่า 2.5 ไมครอน และตรวจสภาพฝุ่นละออง,มิจฉาชีพตุ๋นขายหน้ากากอนามัย,ขณะที่ผู้คนต้องการหาซื้อหน้ากากอนามัยชนิด N95 เพื่อป้องกันฝุ่นละอองจนทำให้ของขาดตลาด กลับมีมิจฉาชีพฉวยโอกาสหลอกตุ๋นเงินคนซื้อผ่านออนไลน์ โดยเมื่อเวลา 15.00 น. น.ส.ทิวาพร แก้วศรี อายุ 25 ปี ผู้เสียหายเข้าแจ้งความต่อ ร.ต.อ.ทินกร ปาติโต รอง สว. (สอบสวน) สภ.เมืองสมุทรปราการ ว่า ถูกมิจฉาชีพหลอกขายหน้ากากอนามัย N95 ทางอินสตาแกรมหรือไอจี สูญเงินกว่าหมื่นบาท เหตุเกิดเมื่อวันที่ 15 ม.ค. ได้ติดต่อผู้หญิงคนหนึ่งที่โพสต์ขายหน้ากากอนามัย N95 ยี่ห้อ 3M ในไอจีบอกว่ามีของพร้อมส่ง หลังพูดคุยตกลงซื้อขายกัน 20 กล่อง ราคา 11,350 บาทและโอนเงินไปในบัญชีที่ให้มาก่อนนัดส่งของที่ห้างฟิวเจอร์พาร์ค รังสิต แต่หญิงคนดังกล่าวไม่มาตามนัดและปิดไอจีหนีไป เมื่อนำชื่อหญิงคนดังกล่าวไปค้นข้อมูลในอินเตอร์เน็ตพบว่ามีผู้เสียหายตกเป็นเหยื่อถูกหลอกในลักษณะเดียวกันจำนวนมาก จึงมาแจ้งความให้ตำรวจติดตามตัวมิจฉาชีพรายนี้มาดำเนินคดี,ก.พาณิชย์นำหน้ากากมาขาย,ภายหลังหน้ากากอนามัยเกิดขาดตลาด นายวิชัย โภชนกิจ อธิบดีกรมการค้าภายในเปิดเผยว่า วันที่ 16 ม.ค. ได้ประสานผู้ผลิตให้นำหน้ากากอนามัยมาวางจำหน่ายที่กระทรวงพาณิชย์ จังหวัดนนทบุรี ระหว่างเวลา 11.00-15.00 น. วันละ 20,000 ชิ้นสำหรับหน้ากากอนามัยแบบคาร์บอน ราคาชิ้นละ 5 บาท จำกัดการซื้อไม่เกินคนละ 5 ชิ้น และวันละ 5,000 ชิ้น สำหรับหน้ากากอนามัยแบบ N 95 ราคาชิ้นละ 30 บาท จำกัดการซื้อไม่เกินคนละ 5 ชิ้น จนกว่าสถานการณ์ฝุ่นละอองและมลพิษทางอากาศจะคลี่คลายหากพบว่ามีกักตุนสินค้า หรือขายราคาสูงเกินจริง จะมีโทษจำคุกไม่เกิน 7 ปี หรือปรับไม่เกิน 140,000 บาท หรือทั้งจำทั้งปรับ,ลุงตู่ ฉุนถูกด่าไม่แก้วิกฤติฝุ่น,ที่หอประชุมคุรุสภา ช่วงเช้าวันเดียวกันนี้ พล.อ.ประยุทธ์ จันทร์โอชา นายกรัฐมนตรีและหัวหน้า คสช.กล่าวตอนหนึ่งระหว่างเป็นประธานในพิธีงานวันครู ปี 2562 ว่า ปัญหาฝุ่นละอองในอากาศในพื้นที่ กทม.และปริมณฑล ต้องดูว่าค่าเกินมาตรฐานนั้นมาจากที่ใด รัฐบาลแก้ไขปัญหาด้วยนโยบาย การสั่งการ เราต้องให้ความสำคัญกับทั้งสองอย่าง ทั้งฝุ่นละอองขนาดเล็ก pm 2.5 ขนาดใหญ่ pm10 ที่ส่วนใหญ่มาจากการใช้รถเครื่องยนต์ดีเซล สั่งการไปหมดแล้ว ไม่ใช่ว่ารัฐบาลไม่ทำอะไร เอาน้ำรดอย่างเดียว พูดอย่างนี้เสียหายไปทั้งหมด ปัญหาฝุ่นละอองทุกคนต้องรู้จักป้องกันตัวเอง ต้องช่วยกันแก้ไข ใครที่ใช้รถดีเซลช่วยไปเติมปั๊มน้ำมันที่มีบี 20 นี่คือวิธีการแก้ไขปัญหาของรัฐบาล ไม่ใช่จะมัวมาจับจ้องแล้วกล่าวหารัฐบาลไม่ทำอะไรเลย เอาแต่สวดมนต์ ไอ้แบบนี้คือคนปัจจุบัน ที่อารมณ์เสียเพราะคนแบบนี้ ไม่ได้อยู่เฉยๆ นิ่งๆ ดูได้ทุกเรื่อง การแก้ไขปัญหาเมื่อวันที่ 15 ม.ค. ทำให้ปริมาณฝุ่นละอองลดลงกว่า 10-15 เปอร์เซ็นต์ รัฐบาลสั่งการให้ทำฝนเทียม ไม่ได้อยากทำอะไรก็ทำ ทุกอย่างต้องวางแผน ปัญหาเกิดขึ้นอย่างนี้ทุกปี เป็นเวลาต่อเนื่องจากฤดูฝน ปัญหาหลายอย่างเกิดการก่อสร้าง เผานา เผาไร่ รัฐบาลต้องตามแก้ปัญหาทุกเรื่อง,4 มาตรการลดควันพิษเมืองกรุง,นายอาคม เติมพิทยาไพสิฐ รมว.คมนาคม เปิดเผยภายหลังเป็นประธานการประชุมหัวหน้าหน่วยงานในสังกัดกระทรวงคมนาคม เพื่อรับมือสถานการณ์ค่าฝุ่นละออง PM 2.5 เกินมาตรฐานว่า กระทรวงได้ประชุมร่วมกับกระทรวงทรัพยากรธรรมชาติและสิ่งแวดล้อม กำหนดนโยบายเพื่อเร่งแก้ไขปัญหาดังกล่าว 4 ด้าน คือ 1.ให้มีการตรวจสภาพรถโดยสารขององค์การขนส่งมวลชนกรุงเทพ (ขสมก.) และบริษัท ขนส่ง จำกัด (บขส.) ทั้งหมดแล้วเสร็จภายในวันที่ 18 ม.ค.2562 โดยจะต้องไม่มีรถโดยสารที่มีควันดำวิ่งโดยเด็ดขาด 2.ให้รถโดยสาร ขสมก.เปลี่ยนมาใช้น้ำมันไบโอดีเซล B 20 เพื่อช่วยลดผลกระทบต่อสิ่งแวดล้อมและลดการเกิดฝุ่นละอองภายในวันที่ 1 ก.พ. ส่วนการแก้ปัญหาในระยะต่อมา ให้ ขสมก.จัดหารถที่ใช้พลังงานสะอาดทั้งหมด 2,188 คัน ประกอบไปด้วยรถโดยสาร NGV รถไฮบริด รถ EV,สั่งงด-ปรับเวลาสร้างรถไฟฟ้า,3.งานก่อสร้างโครงการรถไฟฟ้าที่อยู่ระหว่างดำเนินการ การรถไฟฟ้าขนส่งมวลชนแห่งประเทศไทย (รฟม.) จะพิจารณางดหรือปรับเวลาการก่อสร้างที่ก่อให้เกิดฝุ่นละอองในช่วงวันที่ 16-22 ม.ค. โดยเฉพาะพื้นที่ถนนลาดพร้าว แจ้งวัฒนะ ศรีนครินทร์ รามคำแหง รามอินทรา ต้องมีการคืนพื้นผิวจราจรโดยเร็วที่สุด รวมทั้งต้องฉีดล้างถนนพื้นที่ก่อสร้าง ล้างล้อรถบรรทุกอยู่เสมอทุกครั้ง 4.ให้การทางพิเศษแห่งประเทศไทย ติดตั้งเครื่องปล่อยฝอยละอองน้ำ ที่ถนนทางแยกต่างระดับที่บางขุนเทียน เพื่อชะล้างและลดการเกิดฝุ่นที่เกิดจากรถบรรทุก ให้จัดการจราจรทุกด่านเก็บเงินค่าผ่านทางพิเศษให้มีความคล่องตัว พร้อมรณรงค์เชิญชวนให้ประชาชน ลดการใช้พาหนะส่วนบุคคลมาใช้รถโดยสารสาธารณะเพิ่มมากขึ้น เพื่อลดการเกิดมลพิษบนท้องถนนและลดการเกิดปัญหาจราจร,ให้ขยับแท่งแบริเออร์ขยายพื้นที่ถนน,นายภคพงษ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยว่า ตั้งแต่วันที่ 16 ม.ค.-22 ม.ค. รฟม.ได้ขอให้ผู้รับเหมาหยุดดำเนินกิจกรรมที่ก่อให้เกิดฝุ่นละออง เช่น การสกัดหรือเจาะหิน เพื่อลดปริมาณฝุ่นละอองในอากาศ เพราะวันที่ 18 ม.ค. จะมีความกดอากาศสูงระลอกใหม่เข้ามาปกคลุม ทำให้อากาศมีสภาพปิดอีกครั้ง และขอให้ผู้รับเหมาขยับแท่งแบริเออร์บริเวณพื้นที่ก่อสร้าง เพื่อเพิ่มผิวจราจรให้รถยนต์ เนื่องจากฝุ่นละออง PM 2.5 เกิดจากการเผาไหม้และควันจากท่อไอเสีย ถ้าหากทำให้การจราจรคล่องตัว จะช่วยให้ปริมาณ PM 2.5 ในบริเวณดังกล่าวลดลงได้,เตือนระวังเชื้อโรคจากฝุ่นเข้าตา,นายแพทย์นพวุฒิ ตรีพรชัยศักดิ์ จักษุแพทย์ แว่นท็อปเจริญ เปิดเผยว่า วิกฤติฝุ่นพิษ หรือฝุ่นละอองที่มีค่าสูงเกินมาตรฐาน คือภัยใกล้ตัวของประชาชนที่ไม่ควรมองข้าม เพราะทั้งเชื้อโรคและอันตรายอาจเกิดขึ้นต่อดวงตาด้วยและไม่ใช่แค่เกิดอาการระคายเคืองตา คันตา เท่านั้น แต่ยังก่อให้เกิดอาการตาขาวอักเสบแดง โดยเฉพาะผู้ที่มีโรคภูมิแพ้ตา หรือผู้ใช้คอนแทกเลนส์ประจำ รวมถึงผู้ที่มีภาวะตาแห้งด้วย เพราะฝุ่นประเภทนี้มีเชื้อโรคปนเปื้อนเป็นสาเหตุการติดเชื้อที่ดวงตาและเปลือกตาจนเกิดเป็นตากุ้งยิงได้ หากเกิดอาการดังกล่าวขึ้นให้หลีกเลี่ยงการขยี้ตา ให้ใช้วิธีการหยอดน้ำตาเทียมหรือน้ำยาล้างตา เพื่อเพิ่มความชุ่มชื้นและชำระล้างฝุ่น หากเกิดอาการคันตามากจากการแพ้ฝุ่น หรือตาแดงอักเสบมาก ควรรีบพบจักษุแพทย์ เพื่อวินิจฉัยสาเหตุและรักษาได้ทันท่วงที,หวั่นกระทบสุขภาพแห่ใส่หน้ากาก,ผู้สื่อข่าวรายงานด้วยว่า ในหลายพื้นที่ชั้นในของกรุงเทพมหานคร ประชาชนส่วนใหญ่ยังวิตกกับสถานการณ์ละอองฝุ่นควันที่กระทบกับสุขภาพ โดยเฉพาะคนไทยและนักท่องเที่ยวชาวต่างชาติในกรุงเทพมหานคร ต่างสวมใส่หน้ากากอนามัยในการเดินทางมาทำงานหรือท่องเที่ยวในย่านอโศก ถ.สุขุมวิท แยกปทุมวัน สยามสแควร์ สีลม และถนนสาทร ย่านธุรกิจการค้าสำคัญที่ยังมีค่าปริมาณฝุ่นละอองสูงอยู่ ขณะที่ตามตึกสูงหลายแห่งในกรุงเทพฯ ตกอยู่ในสภาพถูกปกคลุมด้วยฝุ่นละอองที่ทำให้อากาศมีความขุ่นมัวตลอดวันและมีทัศนวิสัยที่ไม่ดี
นักวิชาการชี้ให้แก้ปัญหาที่ต้นเหตุ ลดจำนวนรถยนต์ แนะรัฐ-เอกชน ให้ข้าราชการ-พนักงาน ทำงานที่บ้าน 18 ม.ค. ให้เฝ้าระวังอีก เหตุความกดอากาศสูงเข้ามา
ค่าฝุ่นละออง,PM2.5,ฝุ่นพิษ,มลพิษ,ข่าวหน้า1,ข่าวทั่วไป